የፖለቲካ ፓርቲዎች ወጣቱን ለምርጫ ቅስቀሳና ለመራጭነት መጠቀም ብቻ ሳይሆን ከተመረጡ በኋላ የገቡትን ቃል ሊፈጽሙለት እንደሚገባ ወጣቶች ተናገሩ፡፡
በዓለም ዙሪያ የወጣቶች ፖለቲካዊ ተሳትፎ ለዴሞክራሲያዊ ሥርዓት ዕድገትና ውጤታማነት ወሳኝ እንደሆነ የዘርፉ ምሁራን ይገልጻሉ፡፡ እያደር ከጠቅላላ ሕዝብ ቁጥሩ ሽፋኑ እያደገ የመጣው ወጣት በተለይ የፖለቲካ ተሳትፎው የጎላ እንደሆነ ይጠቀሳል፡፡ ለአብነት 1990ዎቹ (እ.አ.አ) በደቡብ አፍሪካ ተንሰራፍቶ የነበረውን የአፓርታይድ ሥርዓትን ለመገርሰስ የወጣቱ ሚና የጎላ ነበር፡፡በተጨማሪም የ2011 (እ.አ.አ) የቱኒዝያ አብዮት፣ ‹‹የምርጫ ካርዴ መሳሪያዬ›› የሚል መፈክር ያነገበው ከ2011 እስከ 2012 (እ.አ.አ ) የሴኔጋሉ ዘመቻ፣ ሦስተኛው ዙር የቡርኪናፋሶ 2014 (እ.ኤ.አ) አብዮት እና ሌሎችም ወጣቶች ከፊት ሆነው የተሳተፉባቸው እና ለውጥ ያመጡባቸው አይረሴ የፖለቲካ ክስተቶች ሆነው አልፈዋል፡፡በኢትዮጵያም በተለያዩ ጊዜያት ለነበሩት የሥርዓት ለውጦች ወጣቱ ግንባር ቀደም ተሳትፎ አድርጓል፤ እያደረገም ነው፡፡ እናም ወጣቶች አምባገነን ሥርዓትን ለመገርሰስ እየከፈሉት ያለውን ዋጋ በዴሞክራሲያዊ የመንግሥት ሥርዓት ሽግግር ወቅትም የበለጠ ተሳትፎ እንዲያደርጉ ይጠበቃል፡፡ የአውሮፓ ኮሚሽን እና የተባበሩት መንግሥታት የልማት ፕሮግራም ‹በምርጫ ሂደት የወጣቶች ተሳትፎ› በሚል ያሳተሙት ሰነድ የረጅም ጊዜ ለውጥ ለማምጣት ወጣቶች በመደበኛ የፖለቲካ ሂደቶች ውስጥ መሳተፋቸው አስፈላጊ እንደሆነ ያስገነዝባል፡፡ የወጣቱ ሁሉን አቀፍ የፖለቲካ ተሳትፎ መሠረታዊ የፖለቲካ እና የዴሞክራሲያዊ መብት ብቻ ሳይሆን የተረጋጋና ሠላማዊ ማኅበረሰብ ለመገንባት እና ለወጣቱ ትውልድ ፍላጎቶች ምላሽ የሚሰጡ ፖሊሲዎችን ለመቅረጽ ወሳኝ ነው፡፡